b'\n_START_ARTICLE_\nSkrivnost megle (film)\n_START_SECTION_\nVsebina\n_START_PARAGRAPH_\nKomercialni umetnik David Drayton (Thomas Jane) in njegova \xc5\xbeena Stephanie (Kelly Collins Lintz) jutro po uni\xc4\x8dujo\xc4\x8di nevihti v zraku opazita nenavadno meglo, ki se z bli\xc5\xbenjega jezera pribli\xc5\xbeuje njihovi hi\xc5\xa1i. Da bi po\xc4\x8distil \xc5\xa1kodo, ki jo je za sabo pustila nevihta, se David z osemletnim sinom Billyjem (Nathan Gamble) in sosedom Brentom Nortonom (Andre Braugher) odpravi v lokalno veleblagovnico. Veleblagovnica je prav tako kot preostala skupnost ostala brez elektrike. David \xc5\xbee ob prihodu zazna veliko aktivnost policije, ki se vozi naokoli po ulicah. To negotovost prekinejo sirene za tornado, ki za\xc4\x8dnejo tuliti. Skladno s sirenami se z okrvavljenim nosom v veleblagovnico zate\xc4\x8de Dan Miller (Jeffrey DeMunn), ki prisotne posvari, da je nekaj nevarnega v megli. Potem ko megla prekrije parkiri\xc5\xa1\xc4\x8de pred veleblagovnico in zrak preplavi krik mo\xc5\xa1kega z odprtega, se vodilni mo\xc5\xbeje v veleblagovnici odlo\xc4\x8dijo, da je najbolj preudarno zapreti se v veleblagovnico in po\xc4\x8dakati na konec nevarnosti. V veleblagovnico se res zaprejo in kmalu se za\xc4\x8dne cela veleblagovnica tresti, kar v dogajanje vnese dodatno negotovost._NEWLINE_Situacijo si prva za\xc4\x8dne razlagati du\xc5\xa1evno neuravnove\xc5\xa1ena verska obsedenka gospa Carmody (Marcia Gay Harden), ki videno utemelji s sodnim dnem. Medtem ko David preiskuje skladi\xc5\xa1\xc4\x8de za odejo za svojega sina, zasli\xc5\xa1i mo\xc4\x8dno butanje v gara\xc5\xbena vrata skladi\xc5\xa1\xc4\x8da. K sebi pokli\xc4\x8de lokalnega mehanika Myrona (David Jensen), Jima (William Sadler), pomo\xc4\x8dnika direktorja veleblagovnice Ollieja (Toby Jones) in mladega stre\xc5\xbenika pri blagajni Norma (Chris Owen). Skupaj se odlo\xc4\x8dijo, da dvignejo vrata in po\xc5\xa1ljejo Norma ven, da popravi generator. Kljub Davidovem ugovarjanju se tako zgodi in Norma nenadoma zgrabi komplet lovk, ki pri\xc4\x8dne mesariti po njegovem telesu. David je nemo\xc4\x8den in lovke Norma odvle\xc4\x8dejo v smrt v meglo. Kljub videnem pa David in Ollie, ki se od dru\xc5\xa1\xc4\x8dine najbolj izpostavita, o lovkah v megli ne uspeta prepri\xc4\x8dati ostalih ljudi v trgovini in mnogi ju ozna\xc4\x8dijo za nora. Najve\xc4\x8dji skeptiki se tako odpravijo v meglo v prepri\xc4\x8danju, da ni tam zunaj nobene nevarnosti. Skupaj z njimi se ven odpravi tudi nek mo\xc5\xbeakar srednjih let, ki se javi, da odide v Cornellov (Buck Taylor) avto po pi\xc5\xa1tolo. David mu opasa vrv za pribli\xc5\xbeno oceno, do kod je \xc5\xa1e varno hoditi. Ko od mo\xc5\xbeakarja ostanejo samo noge, nastane v veleblagovnici velik \xc5\xa1ok, \xc5\xa1e posebej ko morajo njegovo truplo vle\xc4\x8di nazaj k sebi in pri tem gledati mo\xc4\x8dno okrvavljeno vrv._NEWLINE_Pono\xc4\x8di se za\xc4\x8dnejo prikazovati nove po\xc5\xa1asti, ki so bolj kot kaki hobotnici podobne pti\xc4\x8dem ali kakim lete\xc4\x8dim \xc5\xbeu\xc5\xbeelkam. \xc4\x8ceprav David s pomaga\xc4\x8di vhodno pleksi steklo v veleblagovnico oja\xc4\x8da s kupi pasje hrane, tem pti\xc4\x8djim po\xc5\xa1astim vseeno uspe razbiti steklo in se prebiti noter. V veleblagovnici nenadoma zavlada panika, saj se za\xc4\x8dne boj s po\xc5\xa1astmi. Ollie se proti njim bori s pi\xc5\xa1tolo, David jih \xc5\xbeeli uni\xc4\x8diti z ognjem, a sta obe taktiki precej nevarni, saj Ollie skoraj ustreli Davidovega sina Billyja, David pa skoraj spro\xc5\xbei po\xc5\xbear sredi veleblagovnice. Do po\xc5\xbeara resda ne pride, vendar eden od ljudi v trgovini vseeno utrpi hude opekline. Med napadom po\xc5\xa1asti se pripeti tudi to, da ena od po\xc5\xa1asti napade gospo Carmody, ki se po\xc5\xa1asti drzno zoperstavi in ima sre\xc4\x8do, saj se po\xc5\xa1ast premisli in odide drugam. Mnogi ljudje v tem dejanju vidijo potrditev besed gospe Carmody, zato se krog njenih privr\xc5\xbeencev za\xc4\x8dne hitro \xc5\xa1iriti. Gospa Carmody je namre\xc4\x8d za\xc4\x8dela razlagati, da se bli\xc5\xbeajo koncu sveta in da potrebujejo \xc4\x8dlove\xc5\xa1ko \xc5\xbertev, da se izognejo Bo\xc5\xbejemu srdu._NEWLINE_V vmesnem \xc4\x8dasu za\xc4\x8dne na Billyja paziti mlada Amanda Dumfries (Laurie Holden), sploh ko Davida ni pri njem. David se nato s skupinico prostovoljcev odpravi v sosednjo lekarno po zdravila za ranjenca z opeklinami. V lekarni se razplamti nov boj s po\xc5\xa1astmi, ki so tokrat bolj podobne pajkom. V boju resda padeta dva prostovoljca, a se David s skupino in zdravili vseeno vrne nazaj v trgovino. Po vrnitvi neuspe\xc5\xa1ne odprave v lekarno se tehtnica med Davidovimi somi\xc5\xa1ljeniki in privr\xc5\xbeenci gospe Carmody dokon\xc4\x8dno prevesi na stran gospe Carmody, na \xc4\x8digar stran prestopi tudi prej Davidov podpornik Jim._NEWLINE_David kmalu odkrije, da sta med njihovo lekarnarsko odpravo dva vojaka v skladi\xc5\xa1\xc4\x8du storila samomor, kar mu da vedeti, da klju\xc4\x8d uganke o megli in po\xc5\xa1astih ti\xc4\x8di v skrivnostnem projektu Arrowhead. Ta projekt je namre\xc4\x8d na gori nad jezerom ob Davidovi hi\xc5\xa1i izvajala vojska in \xc5\xbee pred nevihto se je o tem projektu med krajani marsikaj govorilo. Edini preostali vojak, Wayne Jessup (Samuel Witwer), tako razkrije, da je verjetno res prav ta projekt vzrok za nevihto. Doda tudi, da se je naokoli govorilo, da je bil cilj projekta pogledati v ostale dimenzije, ter izre\xc4\x8de sklep, da se je verjetno kako okno v drugo dimenzijo razbilo in povzro\xc4\x8dilo to nevihto. Pogovor med Davidom in Waynom preseka gospa Carmody, ki prav Wayna izbere za prvo \xc5\xbertev, nakar ga njeni privr\xc5\xbeenci ve\xc4\x8dkrat zabodejo in nato vr\xc5\xbeejo v meglo po\xc5\xa1astim. David, ki se boji naslednjih \xc5\xbertev po izboru gospe Carmody in ga v prvi vrsti skrbi za sina Billyja, skuje na\xc4\x8drt, da bodo s svojo skupino prihodnje jutro zarana od\xc5\xa1li ven in se z njegovim avtom odpeljali v neznano. Njihov poskus odhoda prepre\xc4\x8di gospa Carmody, ki najprej za naslednjo \xc5\xbertev izbere Billyja, nato pa kar celo skupino Davidovih privr\xc5\xbeencev. Napetost v hipu preseka Ollie, ki gospo Carmody dvakrat ustreli in jo z drugim strelom v glavo tudi usmrti. Biv\xc5\xa1i privr\xc5\xbeenci gospe Carmody se znajdejo v \xc5\xa1oku in zmedi ter pustijo Davidovi skupini oditi. V poskusu odhoda \xc5\xbeivljenje izgubijo Ollie, Myron in Cornell, medtem ko se Amanda, David, Billy ter \xc5\xbeilava upokojenca Dan in Irene re\xc5\xa1ijo v Davidov avto in se odpeljejo proti jezeru._NEWLINE_Pri jezeru David odkrije, da je njegov dom uni\xc4\x8den. Prav tako na neki steni vidi mrtvo telo svoje \xc5\xbeene, ujeto v pajkove mre\xc5\xbee. David se z zlomljenim srcem odpelje na jug in na poti opazuje pohod velikanske po\xc5\xa1asti z lovkami. Naposled avtu zmanjka goriva in David ugotovi, da imajo na voljo le \xc5\xa1tiri krogle za pet ljudi. Medtem ko Billy spi, se odrasli med samomorom in nesmiselnim bojem s po\xc5\xa1astmi odlo\xc4\x8dijo za prvega. Zatorej sklenejo, da naj David ubije vse \xc5\xa1tiri razen sebe in se nato poda v meglo v gotovo nasilno smrt pod \xc5\xbereli po\xc5\xa1asti. David zgro\xc5\xbeen in odlo\xc4\x8den, da umre, zapusti avto in se poda v meglo. Kmalu v megli zasli\xc5\xa1i zvok, ki ga ustvarjajo kolone voja\xc5\xa1kih tovornjakov in metalcev ognja. David v momentu spozna, da je vojska \xc5\xbee vzpostavila nadzor in nevtralizirala po\xc5\xa1asti, in pade na kolena, vedo\xc4\x8d da so bile zadnje \xc5\xbertve zaman. David obremenjen s sinomorom \xc5\xa1e naprej kle\xc4\x8di na kolenih, medtem ko se mu dva vojaka pribli\xc5\xbeata in ga zmedeno opazujeta. S tem kadrom se film tudi zaklju\xc4\x8di.\n_START_SECTION_\nRazvoj\n_START_PARAGRAPH_\nRe\xc5\xbeiser Frank Darabont je novelo Skrivnost megle Stephena Kinga prvi\xc4\x8d prebral v sklopu antologije grozljivih zgodb Dark Forces. Takoj je izrazil zanimanje za re\xc5\xbeiranje filmske priredbe zgodbe in med re\xc5\xbeiserji je \xc5\xbeelel debitirati prav s tem filmom. Naposled je pri\xc4\x8del snemati film Kaznilnica odre\xc5\xa1itve, ki je tudi posnet po noveli Stephena Kinga. Oktobra 1994 je Darabont po dokon\xc4\x8danju Kaznilnice odre\xc5\xa1itve znova izrazil zanimanje za filmsko priredbo zgodbe Skrivnost megle. Okoli\xc5\xa1\xc4\x8dine so znova vzele svojo pot in Darabontov naslednji filmski projekt je postal Zelena milja, posnet po Kingovem romanu Zelena milja. Darabont se je nato s filmskim podjetjem Paramount Pictures kon\xc4\x8dno uspel izpogajati za ohlapen dogovor glede filmske priredbe Skrivnosti megle. Do tedaj mu je tudi Stephen King \xc5\xbee predal filmske pravice za novelo. Do decembra 2004 je Darabont \xc5\xbee pri\xc4\x8del pisati scenarij za film in oktobra 2006 so film pri podjetju Paramount Pictures spustili iz rok. Projekt je padel pod okrilje podjetja Dimension Films, Darabonta so res imenovali za re\xc5\xbeiserja in za igranje glavne vloge so se \xc5\xbee domenili s Thomasom Janom.\n_START_SECTION_\nSnemanje\n_START_PARAGRAPH_\nDecembra 2006 so se kon\xc4\x8dala pogajanja z Janom, ki se je pridru\xc5\xbeil preostali igralski zasedbi. Januarja 2007 sta v sodelovanje privolila \xc5\xa1e Andre Braugher in Laurie Holden. Produkcija se je pri\xc4\x8dela februarja 2007 v filmskem in glasbenem studiu StageWorks v Shreveportu, Louisiana. Marcia Gay Harden in Toby Jones sta se posadki priklju\xc4\x8dila \xc5\xa1ele konec tistega meseca. Preostale stranske vloge so nato podelili Williamu Sadlerju, Jeffreyu DeMunnu in Brianu Libbyju, ki so vsi poprej \xc5\xbee sodelovali z Darabontom pri projektih Kaznilnica odre\xc5\xa1itve in Zelena milja. Sadler je leta 1986 \xc5\xbee sodeloval pri avdio knjigi Skrivnost megle, tedaj kar v glavni vlogi Davida Draytona. Darabont je za stransko vlogo sprva \xc5\xbeelel anga\xc5\xbeirati kar Stephena Kinga, a je King ponudbo odklonil, tako da je vsko\xc4\x8dil Brian Libby._NEWLINE_Darabont je \xc5\xbeelel ujeti \xc2\xbbbolj teko\xc4\x8d in grob dokumentarni vidik\xc2\xab\xc2\xa0Skrivnosti megle, zato je poskrbel, da je prizore snemala snemalna posadka televizijske serije The Shield. Nameraval se je poslu\xc5\xbeiti digitalne tehnike snemanja, a je ugotovil, da \xc2\xbbna koncu izgleda prelepo.\xc2\xab\xc2\xa0Namesto tega je uporabil kamere 400 ASA od Fujifilma, zaradi katerih je slika postala bolj zamegljena in nejasna._NEWLINE_V uvodnem prizoru vidimo Davida, kako slika v svoji sobi. Slika je vzeta iz Kingove serije knjig Dark Tower, ustvaril pa jo je slavni oblikovalec filmskih posterjev Drew Struzan. Darabont je vklju\xc4\x8dil tudi Struzanove posterje in ilustracije za njegova filma Kaznilnica odre\xc5\xa1itve in Zelena milja ter za filma Johna Carpenterja, Stvor in Panov labirint. S tem je \xc5\xbeelel po\xc4\x8dastiti Struzana, ki ga imajo mnogi za \xc2\xbbnajve\xc4\x8djega umetnika posterjev na\xc5\xa1ega \xc4\x8dasa.\xc2\xab_NEWLINE_Darabont je pri ustvarjanju filma sodeloval tudi s produkcijskim oblikovalcem, da bi ustvarila me\xc5\xa1anico razli\xc4\x8dnih obdobij. S tem sta \xc5\xbeelela \xc4\x8das dogajanja ohraniti nedolo\xc4\x8den in obenem filmu odvzeti ob\xc4\x8dutek sodobnosti. Liki v filmu so tako uporabljali mobilne telefone, uniforme voja\xc5\xa1ke policije pa so za razliko segale malce dlje nazaj v preteklost. Nek poslanec je v filmu vozil starega jeepa in ne humveeja, ostali avtomobili pa so bili sodobni modeli. Avtomobili mestne policije na za\xc4\x8detku filma so modeli 1987 Chevrolet Caprice ali 1988 Ford LTD Crown Victoria. Slednja modela sta bila standard za policijsko uporabo v poznih 80. letih, a jih policija ne uporablja ve\xc4\x8d od konca 90. let._NEWLINE_Za potrebe snemanja so vpoklicali preko 100 statistov iz Shreveporta, Louisiana. 60 od teh 100 statistov so namesto klasi\xc4\x8dne uporabe (za ozadje filma in razne prizore z ljudskimi mno\xc5\xbeicami) porabili kar za konkretnej\xc5\xa1e prizore v veleblagovnici. Filmu so lokalni pe\xc4\x8dat vtisnile tudi blagovne znamke, tipi\xc4\x8dne za Louisiano - npr. krompirjev \xc4\x8dips Zapp. Prizor z za\xc4\x8detka filma (pro\xc4\x8delje hi\xc5\xa1e) so posneli v Shreveportu, medtem ko posnetki veleblagovnice od zunaj sodijo v Vivian, Louisiana. Ob koncu filma lahko gledalec ob pozornem spremljanju razbere, da mimo voze\xc4\x8di gasilni tovornjaki pripadajo gasilni brigadi iz okro\xc5\xbeja Caddo Parish, Louisiana. Verjetno gre za napako, saj je film postavljen v zvezno dr\xc5\xbeavo Maine, ne Louisiano.\n_START_SECTION_\nFilmska glasba\n_START_PARAGRAPH_\nDarabont se je odlo\xc4\x8dil, da ima glasba v filmu minimalni mo\xc5\xbeni u\xc4\x8dinek. S tem je \xc5\xbeelel ujeti \xc2\xbbtema\xc4\x8dni pridih\xc2\xab\xc2\xa0tragi\xc4\x8dnega konca, za razliko od Kingove novele in njenega dokaj optimisti\xc4\x8dnega konca. Re\xc5\xbeiser je pojasnil: \xc2\xbbV\xc4\x8dasih ima filmska glasba napa\xc4\x8den u\xc4\x8dinek. Vedno sem menil, da je ti\xc5\xa1ina stra\xc5\xa1nej\xc5\xa1a od hrupa ali glasbe, \xc5\xa1epet u\xc4\x8dinkovitej\xc5\xa1i od poka, in \xc5\xbeeleli smo napraviti kompromis. Glasbeno podlago smo skr\xc4\x8dili na minimum, da smo obdr\xc5\xbeali tisti pristen, dokumentarni ob\xc4\x8dutek.\xc2\xab\xc2\xa0Darabont je izbral pesem \xc2\xbbThe Host of Seraphim\xc2\xab\xc2\xa0glasbene skupine Dead Can Dance za ozadje. Gre za duhovno pesem, polno zavijanja in koralov. Darabont je bil kot prista\xc5\xa1 skupine Dead Can Dance mnenja, da pesem nadome\xc5\xa1\xc4\x8da\xc2\xa0\xc2\xbbma\xc5\xa1o za mrtve za \xc4\x8dlove\xc5\xa1ko raso\xc2\xab. Kon\xc4\x8dno glasbeno podlago je ustvaril skladatelj Mark Isham, ki je bil predhodno leta 1992 nominiran za oskarja za svoj glasbeni prispevek filmu Reka poje mi.\n_START_SECTION_\nU\xc4\x8dinki\n_START_PARAGRAPH_\nDarabont je za namene pomo\xc4\x8di pri oblikovanju po\xc5\xa1asti najel umetnika Jorduja Schella in Bernieja Wrightsona. Za oblikovanje po\xc5\xa1asti in make-up u\xc4\x8dinke je bil sicer zadol\xc5\xbeen Greg Nicotero, medtem ko je Everett Burrell prevzel delo nadzornika vizualnih u\xc4\x8dinkov. Nicotero je skice po\xc5\xa1asti ustvaril \xc5\xbee v 80. letih, ko je Darabont prvi\xc4\x8d izrazil zanimanje za filmsko priredbo Kingove novele. Ko je projekt dobil zeleno lu\xc4\x8d, so se Nicotero, Burrell in Darabont pri\xc4\x8deli sestajati v kavarni Caf\xc3\xa9FX, kjer so se v prvi vrsti pogovarjali o izgledu po\xc5\xa1asti. Studio za vizualne u\xc4\x8dinke je Darabontu priporo\xc4\x8dil Guillermo del Toro, potem ko ga je Darabont vpra\xc5\xa1al, kdo je ustvaril vizualne u\xc4\x8dinke za film Panov labirint. Ker so bile po\xc5\xa1asti v noveli opisane zgolj v nekaj stavkih, so morali ustvarjalci iskati nove ideje glede njihovega izgleda. Glavni izziv je bil predvsem ustvariti edinstvene, prvi\xc4\x8d videne po\xc5\xa1asti, in ne preprosto uporabiti ideje iz preteklih filmov. Nicotero je kot velik poznavalec filmske zgodovine in zgodovine tega filmskega \xc5\xbeanra pregledal pretekle filme in njihove podobe po\xc5\xa1asti, da bi se izognili vsakr\xc5\xa1nemu potvarjanju tujih idej. Ko so po\xc5\xa1asti kon\xc4\x8dno dobile svojo obliko, sta Nicotero in Burrell celotni igralski zasedbi predstavila njihov izgled in pokazala lutke, narejene po podobah po\xc5\xa1asti. Predstavitev lutk je slu\xc5\xbeila dvojno, saj je igralska zasedba dobila idejo o snemalnih luknjah, ki so jih kasneje zapolnile ra\xc4\x8dunalni\xc5\xa1ko ustvarjene po\xc5\xa1asti.\n_START_SECTION_\nKinematografi\n_START_PARAGRAPH_\nFilm Skrivnost megle je 18. oktobra 2007 sodeloval na filmskem festivalu ShowEast. Na tem festivalu so re\xc5\xbeiserja Franka Darabonta po\xc4\x8dastili s Kodakovo nagrado za odli\xc4\x8dnost v filmski industriji za njegova prej\xc5\xa1nja filma Kaznilnica odre\xc5\xa1itve in Zelena milja. Film je sicer komercialno premiero v ZDA in v Kanadi do\xc5\xbeivel 21. novembra 2007. V prvem vikendu je film prinesel 8.931.973 $. Do 9. avgusta 2009 so ustvarjalci zabele\xc5\xbeili skupen prihodek od filma: 25.593.755 $ v ZDA, 27.560.960 $ v Kanadi in 57.289.103 $ v ostalih predelih sveta skupaj.\n_START_SECTION_\nDoma\xc4\x8de izdaje\n_START_PARAGRAPH_\nFilm je na police trgovin v DVD izvedbi pri\xc5\xa1el 25. marca 2008. Poleg filma so kupci na enem DVD-ju za svoj denar dobili \xc5\xa1e avdio komentar Franka Darabonta, osem izbrisanih scen z mo\xc5\xbenim komentarjem ob strani in poleg filma glavno atrakcijo doma\xc4\x8de izdaje filma, \xc2\xbbPogovor s Stephenom Kingom in Frankom Darabontom\xc2\xab. Isto\xc4\x8dasno so na police pri\xc5\xa1le tudi izdaje z dvema DVD-jema, ki je vklju\xc4\x8devala \xc5\xa1e ekskluzivno \xc4\x8drnobelo predstavitev filma (kot tudi barvno) in pet dodatnih atrakcij (\xc2\xbbKo pade tema: snemanje Skrivnosti megle\xc2\xab, \xc2\xbbKrotilci zveri: snemanje prizora 35\xc2\xab, \xc2\xbbPo\xc5\xa1asti med nami: pogled na stvor FX\xc2\xab, \xc2\xbbGroza v vsem: vizualni u\xc4\x8dinki Skrivnosti megle\xc2\xab\xc2\xa0in\xc2\xa0\xc2\xbbDrew Struzan: ceniti umetnika\xc2\xab).\n_START_SECTION_\nKriti\xc4\x8den sprejem\n_START_PARAGRAPH_\nNa spletni strani Rotten Tomatoes so zapisali, da je 73\xc2\xa0% od 139 kritikov filmu dalo pozitivno oceno, pri \xc4\x8demer je bila povpre\xc4\x8dna ocena filma 6,5 od 10. Med najbolj priznani kritiki Rotten Tomatoesa je film zabele\xc5\xbeil potrditveno oceno v 59\xc2\xa0%, na podlagi vzorca 29 kritikov. Metacritic, ki zbira uravnote\xc5\xbeene ocene filmskih kritikov po ocenjevalni lestvici od 1 do 100, je na podlagi 29 ocen filmu pripisal oceno 58.'